konvertere
At konvertere betyder i en religiøs sammenhæng at omvende sig fra en religion til en anden. En person, der konverterer, kaldes for en konvertit.
I dag gives der eksempler på, at folk, der er døbt i den danske folkekirke, omvender sig til katolicisme, jødedom eller islam, ofte gennem giftemål med en person, der tilhører den pågældende religion.
Man taler også om påtvunget omvendelse, når en person eller befolkningsgruppe under trusler presses til at opgive deres egen religion og dyrke en anden. Under inkvisitionen i Spanien omkring år 1500 blev jøder og muslimer således tvunget til at omvende sig til katolicismen. Hvis det blev opdaget, at de i det skjulte fortsatte med at udøve deres egne ritualer, blev de enten dræbt eller udvist. Den spanske inkvisition blev først formelt ophævet i 1834 af dronning Isabella.